"Könyvtárak jövője: tudás, közösség, fenntarthatóság". A Magyar Könyvtárosok Egyesülete 57. Vándorgyűlése - Szekcióülés
Beszámoló a KÖZÖSSÉG – KÖZÖSSÉGI ALKOTÁS – KÖZÖSSÉGI TANULÁS szekció programjairól a Gyermekkönyvtáros Szekció, a Közkönyvtári Egylet és az Olvasószolgálati Szekció közös szervezésében
Helyszín: Katona József Könyvtár, Nagyterem (Kecskemét, Piaristák tere 8.)

Időpont: 2026. június 26., péntek 13.30-16.30

A beszámolót készítette: Karakasné Kőszegi Katalin - MKE Gyermekkönyvtáros Szekció
Kecskemét új könyvtárépülete 1996.augusztus 16-án került átadásra, mely egyben Bács-Kiskun vármegye legnagyobb könyvtára. A vándorgyűlések története során, harmadik alkalommal ad otthont a vándorgyűlés eseményének a Katona József Könyvtár.
A levezető elnök Haszonné Kiss Katalin volt, a Fővárosi Szabó Ervin Könyvtár régióigazgatója, valamint a Közkönyvtári Egylet elnöke, aki bemutatta előadóinkat, és ismertette a szekcióülés témáit.
- Elsőként  Dala Sára a Hagyományok Háza szakmai munkatársa a "Mesemondás régen és ma. A Hagyományok Háza népmesével kapcsolatos tevékenységei" c. előadásában az intézményi szerep hátterének bemutatásával vezette be a gondolatait.
A mesemondó mozgalom folklorisztikai hátterében a népmese szóban átadott, dinamikusan változó műfajként jelenik meg, melyet Raffai Judit néprajzkutatótól vett idézettel támasztott alá. Ahogy a mesei hősöknek, úgy a népmesének is van három élete. Időbeli és funkcióbeli, irodalmi népszerűsítő, olvasásra ösztönző és színpadra vihető.
A népi kultúra, a folklór már nem születik újjá, de a technikát és a mesemondást elsajátíthatjuk. Ennek ad otthont a Hagyományok Háza. Történetileg az 1972-ben induló Táncház mozgalom kezdetéhez köthető a táncházi mesemondók, és mesemondó versenyek kezdete. 1989 után teret kaptak a művészetterápiás és alternatív pedagógiai módszerek.
2001-ben alapított Hagyományok Házához kötődő civilszervezetek közül a Meseszó, az egyéni mesemondókat fogja össze és delegálnak is, a Világszárnya Szövetség viszont a szervezeteket tömöríti. 2018-2022 között 14 NépmesePont működött.

Dala Sára elmondta, hogy új alkalmakat kell keresni a mesemondásra pl.: felnőtt mesemondó baráti körök, mesekocsma, mesekaláka, könyvtári estek, képzések, fesztiválok, mesemondó versenyek.
A szövegfolklór terén végzett tevékenység kiterjed a gyűjtésre, kiadványok készítésére, képzésekre, táborokra, konferenciákra, kiállításokra, ismeretterjesztő előadásokra, mesemondó mozgalom összejöveteleinek támogatására, mesemondásra felnőtteknek, családoknak, óvodásoknak, iskolásoknak, felsőoktatási és közművelődési együttműködésekre, nemzetközi kapcsolatépítésre, minősítőkre és módszertani kérdések megfogalmazására.
Képeket láthattunk a Hagyományok Háza gyűjtőkörútjáról, pl.: Pál Istvánt Tereskéről, 
Bárány Antalné Streho Margitot Varsányból, Csipkés Vilmost Arlóról, aki továbbadta a hagyományt a fiának ifj. Csipkés Vilmosnak.

A vajdasági példa nyomán megvilágította, hogy fontos a tudományos támogatás, és az elmélet + gyakorlat összefonása. Az ottani gyerekek mostani mesemondók hangján is hallhatják a régi meséket.

Ösztönző példa volt, hogy a szlovákiai Ipolyi Arnold Népmesemondó Verseny győzteséről jutalomként kisfilmet fognak készíteni.

Láthattunk példákat az intézmény kiadványaiból, pl.: Az élőszó ereje: Gondolatok mesemondóktól mesét mondóknak; Czérna Miklós történetei: Mesék, mondák, anekdoták Oromhegyről; A gyermeknek mese kell.

Végül online mesegyűjtemények, folklóradatbázis, valamint hang- és filmanyagok ajánlását láthattuk, kiemelten azt a gyakorlati segédanyagot, amelyben Fábián Éva mesemondását és gyakorlati útmutatásait láthatjuk.

- Verseginé Ujhelyi Petra gyermekkönyvtáros, a  Jászberényi Városi Könyvtárból folytatta tovább a programot, melynek címe "A Gutenberg-galaxistól a Homo Narransig – A Jászsági Népmesepont helye a gyermekkönyvtári térben".
A gyermekkönyvtári munkájának alapvetése az, hogy hogyan lehet beépíteni az élőszavas mesemondást, amely kapcsolódási és önkifejezési forma.Petra stílusosan nem gyerekeknek való mesével kezdett, amellyel könnyen megnyerte a figyelmünket. "Két bolha koma találkozott..."

A mese után rátért arra, mi a gyermekkönyvtárak és a gyermekkönyvtáros feladata az új világnézetben, és a mi a szerepe a XXI. században. Beszélhetünk mesemondó könyvtárosról, könyvtáros mesemondóról is. A könyvtári foglalkozásaik élő meséléssel kezdődnek. Bíztak abban, hogy a történet iránti igény minden gyermekben benne van, még a legkisebbekben is.

A közös tapasztalatszerzés élménye alakul ki így a mesehallgatás közben.

A népmese fenntartható, mert igény és szükség van rá. Ezt az alábbiak is alátámasztják.
Az élmények megmaradtak a könyvtárba járó gyerekek körében, mert felső tagozatosok is kérték, hogy osztálykeretben is látogassanak el a könyvtárba, ennek eredményeként sikkes lett könyvtárba járni.
Az EFOP 3.3.4-17 A népmese anyanyelvi kompetenciafejlesztő szerepének erősítése az informális és nonformális tanulásban c. pályázaton követték azt a tervet, hogy olyan teret hozzanak létre, melyben a gyerekek átélhetik a népmese összetett, anyanyelvi kompetenciákra gyakorolt fejlesztő hatását. A jászberényi NépmesePont a gyermekkönyvtárban bebizonyította, hogy az élőszavas mesemondás találkozás, közösségi élmény, önkifejezés és örömforrás.
A technológiai fejlődés ellenére a kapcsolódás, a közösség, és a történetek megmaradnak állandó emberi szükségletként.
A gyerekek szép lassan történő bevezetésével a mesék világába odáig jutott, hogy egyre hosszabb meséket szerettek volna hallani.

A felnőtteknek létrehozott Mesekocsma Anyák napjára, Nőnapra vagy Asszonysorsok címmel, feledtette a mindennapokat, megajándékozta az anyukákat, lányokat, nagymamákat.

A társadalmi felelősségvállalás jegyében idősek otthonában, szociális intézményekben, alapítványokban is megmutatják a mesélés örömét.

Előadónk Sebő Ferencet idézte: "A hagyományt nem ápolni kell, hisz nem beteg.

Nem őrizni kell, mert nem rab. Hagyományaink csak akkor maradhatnak meg, ha megéljük őket!” A népmese nálunk ilyen megélt hagyomány, ami otthonra talált a könyvtárunkban és a jászságiak életében és a mi szívünkben.

- A következő előadás címe -"Mesél a posztócska – így mesélünk mi Szolnokon" - már jelezte, hogy a mesék megjelenítése fog fontos szerepet kapni. Mindezt Munkácsiné Szabó Katalin, Kocsis Andrea, Gudmon-Hiller Judit gyermekkönyvtárosok, a Verseghy Ferenc Könyvtár és Közművelődési Intézmény képviseletében mutatták be.
Eszközzel mesélünk!- kezdte az előadást Munkácsiné Szabó Katalin, aki egy kis történeti áttekintést adott a posztó használatáról. 71 évvel ezelőtt, vagyis 1955.03.01. az a dátum, amelyhez köthető, hogy az országban másodikként jelent meg az alkalmazása. 2000-es években például szemléltetési technikaként használták ismeretterjesztő foglalkozásokon.

2018-ban, aztán 2023-ban is nyertes pályázat keretében sikerült műhelynapokat szervezni a megyei és iskolai könyvtárosoknak a posztótecnika bemutatására.
A 6 alkalom során, a mese megismerésétől, a sablonkészítésen keresztül a munkadarab elkészítéséig, majd a saját közegben való alkalmazásig jutottak el. A visszajelzések alapján, négy kolléga használja is ezt a technikát.

Azt is megtudhattuk, hogy 20 éve készítik a mesékhez a figurákat, amelyek nemcsak egy meséhez tartozhatnak. Kapcsolódtak például a Móra Vándorkiállítások anyagához is, attól függően, hogy kiről szólt a bemutató, pl.: Szabó Magda, Bartos Erika.

A folytatásban Gudmon-Hiller Judit a posztótecnikát mutatta be. A meghatározása: A posztótecnika egy kreatív szemléltető és történetmesélő módszer, amely során filc- vagy posztóanyagból készült síkbábokat használnak. A működéséhez szükséges eszközök a tábla, amely enyhén megdöntött filccel bevont merev alap, és a filcből vagy nemezből készült figurák. Közben a színpadon Munkácsiné Szabó Katalin és Kocsis Andrea az általuk használt eszközökön be is mutatták mindezt.
Szakmai szempontból is alátámasztották, mennyi mindent fejleszthetünk ezzel a módszerrel a gyerekek körében. Részletezve: a többszenzoros és kinesztetikus tanulást, interaktív módon, támogatva a belső képalkotást és figyelemfejlesztést, tapintásával érzelmi biztonságot is ad, valamint fokozatossággal és dinamizmussal a gyerekek szeme előtt formálódik, és sokoldalú a témakörök választását tekintve. 

Tanácsokat kaptunk az anyagszükségletek és a praktikus eszközök használatával, valamint a készítési technikákkal kapcsolatban pl.: színezett figurák esetén tilos alkoholos filcre lakkot fújni, ragasztott és texturált figurák esetén szebb, plasztikus hatás érhető el, és a nyomtatott figurák alkalmazása célszerű akkor, ha nagyon gyorsan kell felkészülni. Végül kitért a tárolására és rendezésére.
Kocsis Andrea vette át a bemutató folytatását, amelyben elmondta, hogy a meséken kívül ismeretterjesztő foglalkozások bemutatására is hatékonyan használható. Néhány példa: az emberi test, az egészséges életmód, Magyarország növényvilága, cirkusz, az erdő szintjei stb.
Fontos, hogy a gyerekek mindannyian kapjanak elhelyezhető figurákat.

2008 decemberében megalakult gyermekkönyvtárosok bábcsoportja, amelynek működésével a családok még sokoldalúbb, komplexebb élményhez jutottak könyves környezetben. Fő profil a kesztyűsbábok használata, de 15 évvel ezelőtt újítottak is és marionett bábokat is elkezdtek használni. Jelenleg négyen alkotják a csoportot, együtt írják a szövegkönyvet, keresik ki a zenét, és készítik a bábokat.  Sok helyen szerepelnek, melyből kiemelkedő a 2022-ben a Közösségi Házban a szimfonikusokkal együtt szervezett programjuk volt.

A bemutató egy Boldizsár Ildikó idézettel zárult a mesék határtalan lehetőségéről.
- Stílusosan folytatódott tovább a szekció programja a "Könyvtári Mesepárna" című előadással, amelyet Molekné Kőrösi Beatrix intézményvezető, mutatott be. A kazincbarcikai Egressy Béni Városi Könyvtárból érkezett és egyben ő az Olvasószolgálati Szekció vezetője.
Kedves szavakkal emlékezett pályája kezdetére, az inspirációkra, Tóth Gyuláné Éva módszertani tanácsaira és a miskolci könyvtárban látott meseposztó technikára.

Ezek az előzmények, valamint a kisgyermekeknek, és kisgyermekes családoknak tartott foglalkozások vezettek a "Bölcsis könyvtár"és a Mesepárna ötletéhez. Az eredmény a Könyvtári Minőségi Díj elnyerése 2025-ben.

Az elején közvéleménykutatás zajlott, ezért a foglalkozásra ismerős szülők érkeztek a gyerekeikkel, maximum öten. A végén megtörtént az elégedettségi mérés, és az igények felsorolása.

Hat mese van jelenleg feldolgozva - A három kismalac, A három pillangó, A tücsök és a hangya, A sün, akit meg lehetett simogatni, A kisegér és a kiskacsa, A három kismalac és a farkas (versben) -, de készül a hetedik is. A mesék figuráinak elkészítésében a kollégái is részt vesznek. Technikai tanácsként azt javasolta, hogy ragasztópisztollyal érdemes felragasztani a díszítést, ők nem rajzolnak a posztóra.

Minden meséhez öt készlet áll rendelkezésre szatyrokban és szütyőkben azért, hogy minden gyermek saját tempójában tudjon haladni. Amire érdemes figyelni, hogy a mesék rövidebbek legyenek kevés szereplővel, és felismerhető alakokkal.
A módszer további bemutatását tekintve, eljutott Tatabányára, a József Attila Könyvtárba, Miskolcra a Megyei Könyvtárba és a Zeneiskolába, és Városmarketing Gyémántdíjat is kapott.
Végül, de nem utolsó sorban, megjelent erről egy módszertani kiadvány, Könyvtári Mesepárna címmel, melyből nagy örömünkre mi is kaphattunk.

A jövőt tekintve Beatrix inspirálónak találja Kazincbarcika címerét, valamint a készleteknek olyan tartókat szeretne, amelyek olyan formájúak, mint amiről a mesék szólnak pl.: hegedű formájú, A tücsök és a hangya meséhez.
Az elmondottak során utalt az olvasás fontosságára, hogy mennyire fontos az, hogy a gyerekek lássák, milyen öröm a könyvek nézegetése, felolvasása, lapozása.
- Végül a kecskeméti házigazdák zárták a következő témával a szekcióülést:" A robot a legerősebb – hogyan találkozik a népmese a robotikával?".

Előadóink, Molnár Dániel könyvtáros és Molnár-Faragó Éva gyermekkönyvtáros voltak, akik a Katona József Könyvtár munkatársai, és közös felkészülésükkel is jól példázták a könyvtárban jól működő részlegek közti együttműködést.
Az őszi Népmese napja adta az ötletet, hogy a népmesékkel kellene összekapcsolni a technikát. A foglalkozássorozat három magyar népmesét dolgoz fel robotikai eszközök bevonásával az Icinke-picinke Népmesék óvodásoknak c. könyvből. pl.: A kis gömböc, Kolontos Palkó.
A foglalkozás első felében Éva felolvassa a mesét, utána együtt olvassák a gyerekekkel, majd megbeszélik, hogy melyik jelenetet fogják az Artec robotépítő készlet elemeivel megjeleníteni. 
Innentől Dániel veszi át a csoportot, és elkezdődik az építkezés, mert a készleteket csak ekkor kapják meg, hogy ne vegye el a figyelmüket. Ő írja a programokat is a készlet alkalmazásához. Még könnyebben építhető, mint a Lego, amely japán fejlesztés, és Magyarországon is kapható.
A 3-4.osztályos gyerekeket 5 csoportra osztják a pedagógusok segítségével.

Először építhetnek saját fantáziájuk szerint, amely egyben ismerkedés az eszközzel, utána már a meséhez kapcsolódóan folytatják a játékot. Minden csoport ugyanazokat az elemeket kapja meg.
A könyvtárban több helyszín is van, ahol a foglalkozásokat tartják. Pl.:Kreatív Kuckó, Tini világ. A legfontosabb az, hogy könyves környezetben legyenek, mert így rávezethetőek a könyvek használatára. Például előkerült a beszélgetés során az, hogy kik voltak a huszárok, és ezt rögtön meg lehetett nézni, a polcról leemelt könyvből.
A közös munka során fejlesztik szövegértési készségeiket és együttműködési kompetenciáikat. Nehezebben leköthető osztályok figyelmét is hosszabb időre sikerült lekötni.
A készre épített robotokból is kaptunk bemutatót, és annak működését is láthattuk Az ember a legerősebb c. mese kapcsán. Általában a kábelek beépítésénél kell segíteni, de a többit már a gyerekek is jól megoldják. Gyakran kérdeznek az ilyen témát kedvelő gyerekek a programok megírásával kapcsolatban is. 
Kortárs gyermekregényeket is ajánlanak, és ehhez kapcsolódó foglalkozásokat is tartanak. Pl.: Fiala Borcsa: A bodrogközi rém, M.Kácsor Zoltán: Utazás Dínomdánomba (Zabaszauruszok), Kertész Erzsi: Panthera a hógömb fogságában.
Nemcsak helyben, hanem a térségi könyvtárakban is tartanak robotika foglalkozásokat.
Készítettek egy összefoglalót, hogy milyen témákra lehet bejelentkezni, melyekből néhányat felsoroltak: Élhető bolygó - Környezetvédelmi foglalkozás, Könyves rejtélyek - Könyvtári nyomkereső, Hagyományok útján - Jeles napok, ünnepek és népszokások stb.
Összefoglalva a szekció előadásait, végig követhető volt a közösségi tanulás és alkotás, és a fenntarthatóság alapgondolata, hogy mennyire létfontosságú a fejlődési folyamatban, ebben az esetben a könyvtár világára vonatkoztatva.
Előadóink folyamatosan kiemelték, hogy az általuk bemutatott módszerek, hogyan fejtik ki hatásukat a gyakorlatban, elégedettségi méréseket is végeztek, és követték a hatásait, utóéletét. 

Motiváló erejű volt ez a délután mindannyiunk számára, amely felhívta a figyelmünket arra, hogy a mi közösségünknek is feltöltő ereje van.

